“พระบิดาจะทรงส่งพระผู้ช่วยเหลืออีกองค์หนึ่งมา”

พระจิตเจ้า และ พระเมตตา

Lectio : พระเจ้าตรัส

ลูกา 4:14-22

## พระเยซูเจ้าทรงเริ่มเทศน์สอน

14พระเยซูเจ้าเสด็จกลับไปแคว้นกาลิลีพร้อมด้วยพระอานุภาพของพระจิตเจ้า กิตติศัพท์ของพระองค์เลื่องลือไปทั่วแว่นแคว้นนั้น 15พระองค์ทรงสอนตามศาลาธรรมของชาวยิวและทุกคนต่างสรรเสริญพระองค์

##  พระเยซูเจ้าที่เมืองนาซาเร็ธ

16พระเยซูเจ้าเสด็จมาถึงเมืองนาซาเร็ธซึ่งเป็นสถานที่ที่พระองค์ทรงเจริญวัย ในวันสับบาโต พระองค์เสด็จเข้าไปในศาลาธรรมเช่นเคย ทรงยืนขึ้นเพื่อทรงอ่านพระคัมภีร์ 17มีผู้ส่งม้วนหนังสือประกาศกอิสยาห์ให้พระองค์ พระเยซูเจ้าทรงคลี่ม้วนหนังสือออก ทรงพบข้อความที่เขียนไว้ว่า

*18พระจิตของพระเจ้าทรงอยู่เหนือข้าพเจ้า*

*เพราะพระองค์ทรงเจิมข้าพเจ้าไว้*

*ให้ประกาศข่าวดีแก่คนยากจน*

*ทรงส่งข้าพเจ้าไปประกาศการปลดปล่อยแก่ผู้ถูกจองจำ*

*คืนสายตาให้แก่คนตาบอด*

*ปลดปล่อยผู้ถูกกดขี่ให้เป็นอิสระ*

*19ประกาศปีแห่งความโปรดปรานจากพระเจ้า*

20แล้วพระเยซูเจ้าทรงม้วนหนังสือส่งคืนให้เจ้าหน้าที่และประทับนั่งลง สายตาของทุกคนที่อยู่ในศาลาธรรมต่างจ้องมองพระองค์ 21พระองค์จึงทรงเริ่มตรัสว่า “ในวันนี้ ข้อความจากพระคัมภีร์ที่ท่านได้ยินกับหูอยู่นี้เป็นความจริงแล้ว” 22ทุกคนสรรเสริญพระองค์และต่างประหลาดใจในถ้อยคำน่าฟังที่พระองค์ตรัส

ยอห์น 14:16-26

16และเราจะวอนขอพระบิดา

แล้วพระองค์จะประทานผู้ช่วยเหลืออีกองค์หนึ่งให้ท่าน

เพื่อจะอยู่กับท่านตลอดไป

17คือพระจิตแห่งความจริง

ซึ่งโลกรับไว้ไม่ได้

เพราะมองพระองค์ไม่เห็น และไม่รู้จักพระองค์

แต่ท่านทั้งหลายรู้จักพระองค์

เพราะพระองค์ทรงดำรงอยู่กับท่าน และอยู่ในท่าน

18เราจะไม่ทิ้งท่านทั้งหลายให้เป็นกำพร้า

เราจะกลับมาหาท่าน

19ในไม่ช้า โลกจะไม่เห็นเรา

แต่ท่านทั้งหลายจะเห็นเรา เพราะเรามีชีวิต

และท่านก็จะมีชีวิตด้วย

20ในวันนั้น

ท่านจะรู้ว่า เราอยู่ในพระบิดาของเรา

ท่านอยู่ในเรา และเราอยู่ในท่าน

21ผู้ที่มีบทบัญญัติของเรา และปฏิบัติตาม ผู้นั้นรักเรา

และผู้ที่รักเรา พระบิดาของเราก็จะทรงรักเขา

และเราเองก็จะรักเขา และจะแสดงตนแก่เขา’

22ยูดาส มิใช่ยูดาส อิสคาริโอท ทูลพระองค์ว่า

“พระเจ้าข้า ทำไมพระองค์ทรงต้องการแสดงพระองค์แก่พวกเรา

แต่ไม่แสดงพระองค์แก่โลก”

23พระเยซูเจ้าตรัสตอบเขาว่า

“ผู้ใดรักเรา ผู้นั้นจะปฏิบัติตามวาจาของเรา

พระบิดาของเราจะทรงรักเขา

พระบิดาจะเสด็จพร้อมกับเรามาหาเขา

จะทรงพำนักอยู่กับเขา

24ผู้ที่ไม่รักเรา ก็ไม่ปฏิบัติตามวาจาของเรา

วาจาที่ท่านได้ยินนี้ไม่ใช่วาจาของเรา

แต่เป็นของพระบิดา ผู้ทรงส่งเรามา

25เราบอกสิ่งเหล่านี้ให้ท่านฟัง

ขณะที่เรายังอยู่กับท่าน

26แต่พระผู้ช่วยเหลือคือพระจิตเจ้า

ที่พระบิดาจะทรงส่งมาในนามของเรานั้น

จะทรงสอนท่านทุกสิ่ง

และจะทรงให้ท่านระลึกถึงทุกสิ่งที่เราเคยบอกท่าน

ยอห์น 16:12-15

เรายังมีอีกหลายเรื่องที่จะบอกท่าน

แต่บัดนี้ท่านยังรับไว้ไม่ได้

13เมื่อพระจิตแห่งความจริงเสด็จมา

พระองค์จะทรงนำท่านไปสู่ความจริงทั้งมวล

พระองค์จะไม่ตรัสโดยพระองค์เอง

แต่จะตรัสทุกสิ่งที่ทรงได้ฟังมา

และจะทรงแจ้งให้ท่านรู้เหตุการณ์ที่จะเกิดขึ้น

14พระองค์จะทรงให้เราได้รับพระสิริรุ่งโรจน์

เพราะพระองค์จะทรงแจ้งให้ท่านรู้คำสอนที่ทรงได้รับจากเรา

15ทุกสิ่งที่พระบิดาทรงมีนั้นก็เป็นของเราด้วย

ดังนั้น เราจึงบอกว่า

พระจิตเจ้าจะทรงแจ้งให้ท่านรู้คำสอนที่ทรงรับจากเรา

เข้าใจความหมายของพระวาจา

1. ปีแห่งความเมตตาขององค์พระผู้เป็นเจ้า

 เมื่อพระเยซูเจ้าเสด็จกลับบ้าน มายังเมืองนาซาเร็ธ หลังจากทรงรับพิธีล้างที่แม่น้ำจอร์แดนแล้ว พระองค์ทรงอ้างคำพูดของอิสยาห์ว่าเป็นข้อความที่พูดถึงพระองค์เอง

พระจิตของพระเจ้าทรงอยู่เหนือข้าพเจ้า

เพราะพระองค์ทรงเจิมข้าพเจ้าไว้ให้ประกาศข่าวดีแก่คนยากจน

ทรงส่งข้าพเจ้าไปประกาศการปลดปล่อยแก่ผู้ถูกจองจำ

คืนสายตาให้แก่คนตาบอด

ปลดปล่อยผู้ถูกกดขี่ให้เป็นอิสระ

ประกาศปีแห่งความโปรดปรานจากพระเจ้า (ลก 4:18-19)

 อาศัยการเจิมจากพระจิตเจ้า พระเยซูเจ้าจึงทรงเทศน์สอนข่าวดี รักษาคนป่วย บรรเทาใจผู้ที่กำลังเป็นทุกข์ และปฏิบัติกิจเมตตาของพระองค์ นักบุญบาซิลเขียนว่า พระจิตเจ้า “ประทับอยู่ร่วมกับพระเยซูเจ้าอย่างไม่อาจแยกออกจากกันได้ เพื่อให้ทุกกิจการของพระองค์กระทำไปด้วยความร่วมมือจากพระจิตเจ้า” พระจิตเจ้าผู้ทรงเป็นความรักที่มีตัวตนในพระตรีเอกภาพ ทั้งยังทรงเป็นความเมตตาที่มีตัวตนของพระเจ้าอีกด้วย พระองค์ทรงเป็น “สาระ” แห่งความเมตตาของพระเจ้า หากปราศจากพระจิตเจ้า “ความเมตตา” ย่อมเป็นเพียงถ้อยคำที่ว่างเปล่า

 คำว่า “ผู้ช่วยเหลือ (paraclete)“ บ่งบอกเช่นนี้อย่างชัดเจน เมื่อทรงประกาศถึงการเสด็จมาของพระจิตเจ้า พระเยซูเจ้าตรัสว่า “เราจะวอนขอพระบิดา แล้วพระองค์จะประทานผู้ช่วยเหลืออีกองค์หนึ่งให้ท่าน” (ยน 14:16) “อีกองค์หนึ่ง” ในที่นี้ บอกเป็นนัยว่า “หลังจากได้ประทานเราให้แก่ท่านแล้ว” ดังนั้น พระเยซูเจ้าผู้ทรงกลับคืนพระชนมชีพจึงทรง “กระทำความดีและทรงรักษาทุกคน” (กจ 10:38) ผ่านทางพระจิตเจ้าต่อไป พระดำรัสว่า พระจิตเจ้า“พระองค์จะทรงแจ้งให้ท่านรู้คำสอนที่ทรงได้รับจากเรา” (ยน 16:14) ยังหมายถึงความเมตตาด้วย กล่าวคือพระจิตเจ้าจะทรงเปิดคลังแห่งความเมตตาของพระเยซูเจ้าให้แก่ผู้มีความเชื่อ ในทุกยุคสมัย พระองค์จะทรงทำให้มนุษย์ไม่เพียงระลึกถึงความเมตตาของพระเยซูเจ้า แต่ยังมีประสบการณ์กับความเมตตานี้ด้วย

 พระผู้ช่วยเหลือทรงทำงานมากที่สุดในศีลศักดิ์สิทธิ์แห่งความเมตตา คือ ศีลอภัยบาป บทภาวนาบทหนึ่งของพระศาสนจักรกล่าวว่า “พระองค์ทรงเป็นผู้ลบล้างบาปทั้งมวล” เพราะเหตุนี้ ก่อนจะโปรดบาป พระสงฆ์จึงภาวนาว่า “ข้าแต่พระเจ้า พระบิดาแห่งความเมตตา อาศัยการสิ้นพระชนม์และการกลับคืนพระชนมชีพของพระบุตรของพระองค์ พระองค์ทรงทำให้โลกคืนดีกับพระองค์แล้ว และทรงส่งพระจิตเจ้าลงมาท่ามกลางเราเพื่อให้อภัยบาป อาศัยศาสนบริการของพระศาสนจักร ขอให้พระเจ้าประทานอภัยและสันติสุขแก่ท่าน”

 ปิตาจารย์บางคนของพระศาสนจักร ถือว่าน้ำมันที่ชาวสะมาเรียเทลงบนบาดแผลของชายที่ถูกปล้นนั้นเป็นสัญลักษณ์ของพระจิตเจ้า มีเพลงสวดบทหนึ่งของชาวแอฟริกัน-อเมริกัน ที่แสดงความคิดนี้ โดยใช้ภาพลักษณ์ของยาสมุนไพรในแคว้นกิเลอาด (Gilead) ว่า “มีสมุนไพรในกิเลอาด เพื่อใช้สมานแผลรักษาวิญญาณที่ป่วยด้วยบาป” กิเลอาดเป็นสถานที่ซึ่งพันธสัญญาเดิมกล่าวว่ามีชื่อเสียงว่ามีน้ำมันหอมที่ใช้รักษาบาดแผล (ดู ยรม 8:22) เมื่อได้ยินเพลงบทนี้ เราแทบมองเห็นภาพของพ่อค้าเร่ขายของตามถนน ที่ร้องบอกรายชื่อและราคาของสินค้าของเขา พระศาสนจักรทั้งมวลควรเป็นอย่าง “พ่อค้าเร่” คนนี้ ยาสมุนไพรที่พระศาสนจักรเสนอให้ในวันนี้ ไม่ใช่น้ำมันจากกิเลอาดอีกต่อไป แต่เป็นพระจิตเจ้า

2. บทบัญญัติและพระจิตเจ้า ความยุติธรรมและความเมตตา

 พระจิตเจ้าคือกุญแจสำหรับแก้ปัญหาที่ยุ่งยากเกี่ยวกับความสัมพันธ์ระหว่างบทบัญญัติและความเมตตา นักบุญโทมัส อากวีนัส แสดงความคิดเห็นเกี่ยวกับคำพูดของนักบุญเปาโลที่ว่า บทบัญญัติที่เป็นลายลักษณ์อักษรนั้นนำไปสู่ความตาย แต่พระจิตเจ้าประทานชีวิต (1 คร 3:3-6) ว่า “บทบัญญัติ หมายถึงบทบัญญัติทุกข้อที่มีอยู่นอกตัวมนุษย์ รวมทั้งข้อบังคับทางศีลธรรมในพระวรสารด้วย ‘บทบัญญัติ’ และแม้แต่ข้อบังคับของพระวรสารนำไปสู่ความตายได้ ถ้าในตัวเราปราศจากพระหรรษทานแห่งความเชื่อที่บำบัดรักษาเรา” ก่อนหน้านั้น นักปราชญ์ผู้ศักดิ์สิทธิ์คนนี้ได้อธิบายความหมายของ “พระหรรษทานแห่งความเชื่อ” ว่า “บทบัญญัติใหม่คือพระหรรษทานประการเดียวกันจากพระจิตเจ้าที่ประทานให้แก่ผู้มีความเชื่อ”

 นี่เป็นความคิดเห็นที่อาจหาญ ซึ่งคงไม่มีใครกล้าเอ่ยออกมา ถ้าไม่ใช่มาจากสองนักปราชญ์ผู้ยิ่งใหญ่ของพระศาสนจักรจารีตลาติน คือ ออกัสติน และโทมัส อากวีนัส และได้รับคำยืนยันจากพระวาจาของพระคริสตเจ้าและประสบการณ์ของอัครสาวก ถ้าการประกาศเรื่องความสุขแท้และคำสั่งสอนเรื่องศีลธรรมในพระวรสารนั้นเพียงพอจะช่วยให้เราได้รับชีวิตนิรันดรแล้ว พระเยซูเจ้าก็ไม่จำเป็นต้องสิ้นพระชนม์และกลับคืนพระชนมชีพเพื่อให้เราได้รับพระจิตเจ้าเป็นของประทานจากพระบิดา เพราะเหตุนี้ พระองค์จึงทรงบอกอัครสาวก ว่าการเสด็จไปของพระองค์มีประโยชน์ เพื่อว่าพระองค์จะสามารถส่งพระผู้ช่วยเหลือมาหาพวกเขา (ยน16:7) ขอให้พิจารณาประสบการณ์ของบรรดาอัครสาวกเถิด พวกเขาฟังข้อบังคับทุกข้อจากผู้ให้กำเนิดพระวรสาร แต่เขาไม่สามารถปฏิบัติตามได้จนกระทั่งพระจิตเจ้าเสด็จลงมาเหนือเขาในวันเปนเตกอสเต

 ทั้งหมดมีบทสรุปที่ชัดเจน กล่าวคือ ถ้าหากว่าแม้แต่ข้อบังคับของพระวรสารที่ปราศจากพระจิตเจ้ายังเป็น “บทบัญญัติที่นำไปสู่ความตาย” นับประสาอะไรกับข้อบังคับของพระศาสนจักร พระวินัยนักพรต และกฎหมายพระศาสนจักร รวมทั้งข้อบังคับเกี่ยวกับการสมรส พระจิตเจ้าไม่ทรงลบล้างหรือมองข้ามบทบัญญัติ แต่ทรงสอนว่าในจุดใดที่บทบัญญัติควรหลีกทางให้แก่ความเมตตา เห็นได้ชัดว่าไม่ใช่ทุก “บทบัญญัติ” ที่นำไปสู่ความตาย นอกจากบทบัญญัติที่อ้างว่า สามารถควบคุมชีวิตหรือแม้แต่เข้ามาแทนที่ชีวิตเท่านั้น ที่นำไปสู่ความตาย

3. พระจิตเจ้าทรงเผยให้เห็นพระบิดาผู้ทรงเมตตากรุณา

 งานสำคัญอย่างหนึ่งของพระจิตเจ้าเกี่ยวกับความเมตตา คือ ทรงเปลี่ยนภาพของพระเจ้าในใจของมนุษย์หลังจากเขาได้ทำบาปแล้ว สาเหตุหนึ่ง – บางทีอาจเป็นสาเหตุหลัก – ที่ทำให้มนุษย์ในปัจจุบันเหินห่างศาสนาและความเชื่อก็คือภาพลักษณ์ที่ถูกบิดเบือนของพระเจ้าในใจเขา และยังเป็นสาเหตุของการถือศาสนาคริสต์อย่างปราศจากชีวิต ขาดความกระตือรือร้นหรือความยินดี แต่ถือว่าเป็นหน้าที่มากกว่าเป็นพระพร เป็นข้อจำกัดมากกว่าเป็นแรงดึงดูด

 เพื่อค้นหาแนวคิด “อคติ” เช่นนี้เกี่ยวกับพระเจ้าในจิตใต้สำนึกของมนุษย์ทั่วไป เราต้องตั้งคำถามว่า “มีความคิดใด คำพูดใด ความรู้สึกใด ที่ผุดขึ้นมาทันทีในใจของคุณ เมื่อคุณคิดถึงบทภาวนาข้าแต่พระบิดา ถึงตอนที่กล่าวว่า ‘พระประสงค์จงสำเร็จไป’ คนส่วนใหญ่จะบอกว่าเขาเปล่งคำภาวนานี้พร้อมกับก้มศีรษะยอมรับสภาพ ราวกับว่าเตรียมตัวรับสถานการณ์ที่เลวร้ายที่สุด

 มนุษย์มักเชื่อมโยงพระประสงค์ของพระเจ้าเข้ากับทุกสิ่งที่ไม่น่าอภิรมย์และเจ็บปวด และมองว่าพระประสงค์ของพระเจ้าเป็นการทำลายเสรีภาพและขัดขวางพัฒนาการของแต่ละบุคคล ราวกับว่าพระเจ้าทรงเป็นศัตรูกับการเฉลิมฉลอง ความยินดี และความสุขสำราญทุกรูปแบบ มนุษย์ไม่คิดว่าพันธสัญญาใหม่เรียกพระประสงค์ของพระเจ้าว่า eudokia (ดู อฟ 1:9; ลก 2:14) แปลว่า “ความปรารถนาดี ความกรุณา” เมื่อเราภาวนาว่า “พระประสงค์จงสำเร็จไป” แท้จริงแล้วเรากำลังพูดว่า “ข้าแต่พระบิดา โปรดทรงบันดาลให้แผนการแห่งความรักของพระองค์สำเร็จไปในตัวข้าพเจ้า” พระนางมารีย์ตรัสยอมรับ (fiat) ด้วยทัศนคติเช่นนี้ เช่นเดียวกับพระเยซูเจ้า

 มนุษย์ทั่วไปมองว่าพระเจ้าทรงเป็นผู้มีชีวิตสูงสุด ทรงเป็นผู้ทรงสรรพานุภาพ ทรงเป็นพระเจ้าแห่งกาลเวลาและประวัติศาสตร์ และเป็นผู้แสดงพระอานุภาพของพระองค์เหนือมนุษย์คนหนึ่งจากภายนอก ไม่มีรายละเอียดใดเกี่ยวกับมนุษย์ที่เล็ดลอดสายพระเนตรของพระองค์ การละเมิดบทบัญญัติ ความไม่นบนอบต่อพระประสงค์ของพระเจ้า ทำให้เกิดความผิดปกติขึ้นในระเบียบที่พระเจ้าทรงกำหนดไว้ตั้งแต่นิรันดรกาล ดังนั้น ความยุติธรรมอันไร้ขอบเขตของพระองค์จึงต้องได้รับการชดเชย บุคคลหนึ่งต้องทำอะไรบางอย่างเพื่อพระเจ้าเพื่อจัดตั้งระเบียบขึ้นมาใหม่ หลังจากระเบียบนี้ถูกรบกวนในสรรพสิ่ง และการชดเชยนี้หมายถึงการเสียสละ แต่เนื่องจากมนุษย์ไม่มีวัน “ชดเชย” ได้อย่างครบถ้วน เขาจึงรู้สึกกังวลเมื่อเขาเผชิญหน้ากับความตายและการพิพากษา เขาคิดว่าพระเจ้าทรงเป็นเหมือนเจ้านายที่ต้องการให้ชำระหนี้เต็มจำนวน

 คนที่คิดเช่นนี้ย่อมคำนึงถึงความเมตตาของพระเจ้าด้วยแน่นอน แต่สำหรับเขา ความเมตตาเพียงแต่ช่วยลดความเข้มงวดของความยุติธรรมเท่านั้น อาจช่วยให้สถานการณ์ดีขึ้นแต่ไม่ใช่เสมอไป ดังนั้นในทางปฏิบัติ เขาจึงเชื่อว่าความรักและการให้อภัยของพระเจ้า ย่อมขึ้นอยู่กับความรักและการให้อภัยที่เขามอบให้ผู้อื่น ถ้าคุณให้อภัยคนที่ทำร้ายคุณ พระเจ้าจะสามารถให้อภัยคุณได้เหมือนกัน ความเชื่อเช่นนี้นำไปสู่การต่อรองกับพระเจ้า เป็นความจริงไม่ใช่หรือที่คนทั่วไปคิดว่าเขาต้องสะสมบุญเพื่อจะไปสวรรค์ ไม่จริงหรือที่คนเหล่านี้ให้ความสำคัญกับความพยายามของตนเอง จำนวนมิสซาที่เขาไปร่วมพิธี จำนวนเทียนที่เขาจุด และจำนวนนพวารที่เขาทำ

 เนื่องจากกิจศรัทธาเหล่านี้เป็นโอกาสให้คนจำนวนมากในอดีตแสดงความรักของเขาต่อพระเจ้า จึงไม่ควรตัดทิ้งไปแต่ควรให้ความเคารพ พระเจ้าทรงโปรดให้ดอกไม้ของพระองค์เบ่งบานในทุกสภาพอากาศ และทรงโปรดให้มีนักบุญเกิดขึ้นมาในทุกฤดูกาล แต่เราไม่อาจปฏิเสธได้ว่ามีความเสี่ยงเช่นกันที่ศาสนาของเราจะกลายเป็นศาสนาที่คำนึงถึงแต่ผลประโยชน์ “ฉันให้เพื่อให้พระองค์ให้ เพื่อฉันจะได้รับ” เบื้องหลังความคิดเช่นนี้คือความเชื่อว่าพระเจ้าต้องพึ่งพามนุษย์ มนุษย์กำลังทึกทักว่าเขาสามารถ “จ่ายค่าไถ่ตนแก่พระเจ้า” (ดู สดด 49:7) เขาไม่ต้องการเป็นลูกหนี้ แต่ต้องการเป็นเจ้าหนี้ของพระเจ้า

 ความคิดที่บิดเบี้ยวเกี่ยวกับพระเจ้าเช่นนี้มาจากไหน? ขอให้เราเลิกคิดถึงปัจจัยบางอย่าง เช่นความสัมพันธ์ไม่ดีกับบิดามนุษย์ของเรา ซึ่งในบางกรณีทำให้เกิดความตึงเครียดกับความสัมพันธ์กับพระเจ้าพระบิดา เหตุผลที่ทำให้เกิดความคิดอคติเช่นนี้เกี่ยวกับพระเจ้ามาจากสิ่งที่เราได้กล่าวไปแล้ว คือ บทบัญญัติต่าง ๆ ตราบใดที่มนุษย์อยู่ภายใต้ปกครองของบาป ภายใต้บทบัญญัติ พระเจ้าจะดูเหมือนเจ้านายที่เข้มงวด ผู้ไม่ต้องการให้มนุษย์สมปรารถนาทางโลก ด้วยการสั่งว่า “ท่านต้องทำอย่างนี้ ... ท่านต้องไม่ทำอย่างนั้น” ในสถานการณ์เช่นนี้ มนุษย์ผู้มีเนื้อหนังย่อมสะสมความขมขื่นต่อพระเจ้าในส่วนลึกของหัวใจของเขา เขาย่อมมองว่าพระเจ้าเป็นศัตรูผู้ทำลายความสุขของเขา และเขาจะมีความสุขมากถ้าโลกนี้ไม่มีพระเจ้า

 งานแรกที่พระจิตเจ้าทรงทำเมื่อพระองค์เสด็จมาประทับในตัวเรา คือ ทรงเผยพระพักตร์ที่แตกต่างของพระเจ้าให้เราเห็น พระจิตเจ้าทรงแสดงให้เห็นว่าพระเจ้าทรงเป็นพันธมิตร เป็นเพื่อน ทรงเป็นผู้ที่ “มิได้ทรงหวงแหนพระบุตรของพระองค์ แต่ทรงมอบพระบุตรเพื่อเราทุกคน” (รม 8:32) สรุปว่า พระจิตเจ้าทรงเผยให้เราเห็นพระบิดาผู้อ่อนโยน ผู้ประทานบทบัญญัติแก่เรา มิใช่เพื่อขัดขวางเสรีภาพของเรา แต่เพื่อปกป้องเสรีภาพของเรา ทำให้เกิดความรู้สึกฉันบุตรที่ทำให้เราร้องเรียกพระองค์ว่า “อับบา พ่อจ๋า” เหมือนกับพูดว่า “ลูกไม่เคยรู้จักพระองค์ หรือรู้จักเพียงจากคำกล่าวขวัญถึงพระองค์ บัดนี้ ลูกรู้จักพระองค์แล้ว ลูกรู้ว่าพระองค์เป็นใคร และลูกรู้ว่าพระองค์ทรงปรารถนาแต่สิ่งที่ดีสำหรับลูก และพระองค์ทรงมองดูลูกด้วยความโปรดปราน” บัดนี้ บุตรคนหนึ่งได้เข้ามาแทนที่ผู้รับใช้คนหนึ่งแล้ว ความรักเข้ามาแทนที่ความกลัว นี่คือสิ่งที่เกิดขึ้นเมื่อบุคคลหนึ่ง “เกิดใหม่จากพระจิตเจ้า” (ดู ยน 3:5, 7-8)

 นอกจากบทบัญญัติ ยังมีเหตุผลอีกข้อหนึ่งในยุคที่มนุษย์ไม่พอใจพระเจ้า นั่นคือ ความทุกข์ทรมานของมนุษย์ และโดยเฉพาะความทุกข์ทรมานของผู้บริสุทธิ์ คนไม่มีความเชื่อคนหนึ่งเคยเขียนว่าความทุกข์ทรมานของมนุษย์ “คือรากฐานของอเทวนิยม” เขาคิดว่าพระเจ้าสามารถเอาชนะสิ่งชั่วร้ายได้ แต่พระองค์ไม่ทรงต้องการทำเช่นนั้น ดังนั้นพระองค์จึงไม่ใช่บิดา หรือคิดว่าพระเจ้าทรงต้องการเอาชนะสิ่งชั่วร้าย แต่พระองค์ทรงทำไม่ได้ ดังนั้น พระองค์จึงไม่ใช่ผู้ทรงสรรพานุภาพ นี่คือข้อโต้แย้งที่เก่าแก่มาก แต่เราได้ยินบ่อยมากภายหลังการสูญเสียในสงครามโลกครั้งที่ 2 ใครคนหนึ่งเขียนว่า “ไม่มีใครเชื่อในพระเจ้าผู้เป็นพระบิดาได้ หลังจากเอาซวิทช์”(ค่ายกักกันในโปแลนด์)

 ในบทที่หนึ่ง พ่อพยายามอธิบายคำตอบที่พระจิตเจ้าประทานแก่พระศาสนจักรเกี่ยวกับปัญหานี้ คำตอบนั้นคือ พระเจ้าทรงทนทุกข์ทรมานร่วมกับประชากรของพระองค์ พระองค์ไม่ใช่พระเจ้าผู้เหินห่าง ผู้ทรงมองดูบุคคลที่กำลังทนทุกข์ทรมานบนโลกนี้อย่างไม่สนใจใยดี เราจึงตอบข้อโต้แย้งข้างต้นได้ว่าพระเจ้าทรง “สามารถ” เอาชนะสิ่งชั่วร้ายได้ แต่ไม่ทรง “เลือก” ทำเช่นนั้น (อย่างน้อยก็ไม่ทรงเลือกทำตามวิถีทางปกติ) เพราะไม่ทรงต้องการกำจัดเสรีภาพของมนุษย์ พระเจ้าทรง “ต้องการ” เอาชนะสิ่งชั่วร้าย – และพระองค์จะทรงทำเช่นนั้น – แต่ด้วยชัยชนะแบบใหม่ ชัยชนะแห่งความรักที่พระองค์ทรงรับสิ่งชั่วร้ายนั้นไว้ในพระองค์เอง และเปลี่ยนให้กลายเป็นสิ่งดีมีประโยชน์ตลอดนิรันดร

 คงเป็นผลอันยิ่งใหญ่ของปีแห่งเมตตาธรรมนี้ ถ้าปีนี้จะทำให้มนุษย์กลับมามองเห็นภาพแท้ของพระเจ้า ที่พระเยซูเสด็จมายังโลกนี้เพื่อเปิดเผยให้เรารู้

4. ทำให้ตัวเรากลายเป็น “ผู้ช่วยเหลือ”

 คำว่า “ผู้ช่วยเหลือ” ไม่เพียงบ่งบอกถึงความเมตตาของพระเจ้าต่อเรา แต่ยังเปิดโอกาสให้เราปฏิบัติกิจเมตตาต่อกันและกันด้วย อาจกล่าวได้ว่า เราเองจำเป็นต้องกลายเป็นผู้ช่วยเหลือ ถ้าคริสตชนจำเป็นต้องเป็น “พระคริสต์อีกองค์หนึ่ง” เราย่อมต้องเป็น “ผู้ช่วยเหลืออีกคนหนึ่ง” ด้วย

**Meditatio :** มองชีวิตของเราโดยมีพระวาจานำทาง

 ความรักของพระเจ้าหลั่งลงมาในหัวใจของเราผ่านพระจิตเจ้า (รม 5:5) ไม่ว่าจะเป็นความรักที่พระเจ้าทรงรักเรา หรือความรักที่ทำให้เราสามารถรักพระเจ้าและเพื่อนมนุษย์อีกทอดหนึ่ง ถ้อยคำต่อไปนี้ของนักบุญเปาโลบอกเราว่า พระผู้ช่วยเหลือไม่เพียงบรรเทาใจเรา แต่พระองค์ยังเสด็จมาบรรเทาใจผู้อื่น และทำให้เราสามารถบรรเทาใจและแสดงความเมตตาต่อผู้อื่นด้วย นักบุญเปาโลเขียนว่า “ขอถวายพระพรแด่พระเจ้า พระบิดาของพระเยซูคริสต์ องค์พระผู้เป็นเจ้าของเรา พระบิดาผู้ทรงพระกรุณา และพระเจ้าผู้ประทานความบรรเทาใจทุกประการ พระองค์ประทานความบรรเทาใจให้ความทุกข์ยากต่าง ๆ ของเรา เพราะเราได้รับความบรรเทาใจจากพระเจ้าแล้ว เราจึงให้ความบรรเทาใจแก่ผู้มีความทุกข์ทั้งมวลได้” (2 คร 1:3-4) คำภาษากรีกที่เป็นรากศัพท์ของคำว่า “ผู้ช่วยเหลือ” นี้ปรากฏให้เห็นห้าครั้งในข้อความนี้ บางครั้งปรากฏในรูปคำกริยา บางครั้งในรูปคำนาม ความบรรเทาใจมาจากพระเจ้า ผู้ทรงเป็น “พระเจ้าผู้ประทานความบรรเทาใจทุกประการ” พระองค์เสด็จมาหาทุกคนที่กำลังเป็นทุกข์ แต่ไม่ทรงหยุดอยู่ที่บุคคลนั้นเท่านั้น พระองค์จะบรรลุถึงเป้าหมายสูงสุดของพระองค์ เมื่อใดที่บุคคลที่ได้สัมผัสกับความบรรเทาใจนั้นจะใช้ประสบการณ์นั้นบรรเทาใจผู้อื่นอีกทอดหนึ่ง

 แต่จุดสำคัญอยู่ที่เราจะบรรเทาใจผู้อื่นอย่างไร เราต้องบรรเทาใจผู้อื่นด้วยความบรรเทาใจที่เราได้รับจากพระเจ้า คือ ความบรรเทาใจของพระเจ้า มิใช่ของมนุษย์ หมายความว่าเราต้องไม่เพียงเอ่ยคำพูดที่ว่างเปล่า แต่ไม่ทำอะไรเพื่อเปลี่ยนแปลงสถานการณ์ เช่น “อย่ากังวล อย่าเป็นทุกข์ ทุกสิ่งทุกอย่างจะกลายเป็นดีเอง” แต่เราต้องถ่ายทอดความบรรเทาใจแท้จริง “เพื่อเราจะมีความหวังอาศัย...การปลอบใจที่มาจากพระคัมภีร์” (รม 15:4) นี่คือคำอธิบายว่าทำไมคำพูดและการภาวนาข้างเตียงผู้ป่วยทำให้เกิดอัศจรรย์ได้ เพราะพระเจ้ากำลังประทานความบรรเทาใจให้แก่ผู้ป่วยผ่านตัวคุณ

 อาจกล่าวได้ว่า พระจิตเจ้าทรงต้องให้เราช่วยให้พระองค์ทรงเป็น “ผู้ช่วยเหลือ” พระองค์ทรงต้องการบรรเทาใจ ปกป้อง และตักเตือน แต่พระองค์ไม่มีปาก มือ หรือตาที่จะเป็นสื่อกลางสำหรับมอบความบรรเทาใจของพระองค์ แต่พระองค์ทรงมีมือของเรา ตาของเรา ปากของเรา วิญญาณของเรากระทำการต่าง ๆ เคลื่อนไหวและยิ้มผ่านอวัยวะต่าง ๆ ของร่างกายของเราฉันใด พระจิตเจ้าก็ทรงทำเช่นเดียวกันผ่านอวัยวะต่าง ๆ ของร่างกาย “ของพระองค์” คือ พระศาสนจักรและตัวเรา นักบุญเปาโลแนะนำคริสตชนยุคแรกว่า “จงให้กำลังใจกันและกัน” (1 ธส 5:11) ซึ่งถ้าแปลตรงตัวจะหมายความว่า “ทำให้ตัวท่านเป็นผู้ช่วยเหลือสำหรับกันและกัน” ถ้าความบรรเทาใจและความเมตตาที่เราได้รับจากพระจิตเจ้าไม่หลั่งไหลจากเราไปสู่ผู้อื่น ถ้าเราต้องการเก็บความบรรเทาใจนั้นไว้สำหรับตนเอง ความบรรเทาใจนั้นจะหยุดนิ่ง

 ขอให้เราวอนขอพระหรรษทานจากพระนางมารีย์ ผู้ที่คริสตชนถวายสมญาว่า “ผู้บรรเทาใจคนที่เป็นทุกข์” และ “ผู้วอนขอแทนคนบาป” พระนางได้ทำให้พระนางเองเป็น “ผู้ช่วยเหลือ” สำหรับเรา สภาสังคายนาวาติกันครั้งที่ 2 กล่าวว่า “พระมารดาของพระเยซูเจ้าส่องแสงบนโลก จนกระทั่งวันขององค์พระผู้เป็นเจ้ามาถึง (เทียบ 2 ปต 3:10) อันเป็นเครื่องหมายของความหวังอันแน่วแน่และความบรรเทาสำหรับประชากรของพระเจ้า ระหว่างที่อยู่บนโลกนี้”

**Oratio (**ช่วงสนทนากับพระเจ้าหลังจากที่ได้อ่านพระวาจาและอ่านชีวิตของเราแล้ว**)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Contemplatio (อยู่กับพระวาจา)

“ผู้ใดรักเรา ผู้นั้นจะปฏิบัติตามวาจาของเรา

พระบิดาของเราจะทรงรักเขา

พระบิดาจะเสด็จพร้อมกับเรามาหาเขา

จะทรงพำนักอยู่กับเขา (ยอห์น 14:23)

“พระผู้ช่วยเหลือคือพระจิตเจ้า

ที่พระบิดาจะทรงส่งมาในนามของเรานั้น

จะทรงสอนท่านทุกสิ่ง

และจะทรงให้ท่านระลึกถึงทุกสิ่งที่เราเคยบอกท่าน” (ยอห์น 14:26)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Communicatio (นำพระวาจาไปปฏิบัติ)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

@@@@@@@@@